作者:皎然
標題:晚冬廢溪東寺懷李司直縱
內容:廢溪無人跡，益見離思深。歸來始昨日，恍惚驚歲陰。清想屬遙夜，圓景當空林。宿昔月未改，何如故人心。遊從間芳趾，搖落棲寒岑。眇眇湖上別，含情初至今。道流安寂寞，世路倦嶇嶔。此意欲誰見，懷賢獨難任。徽聲反冥默，夕籟何哀吟。禪念破離夢，吾師誡援琴。耿耿已及旦，曷由開此襟。幽期諒未偶，勝境徒自尋。安得西歸雲，因之傳素音。